คลังจ่อเว้นเก็บภาษีคนขายหวยบนดิน
"กรณ์" มัดใจตัวแทนขายหวยบนดิน ออกกฎหมายเว้นการเก็บภาษีเงินได้ หลังเจอพิษคำพิพากษาว่าเป็นโครงการที่ผิดกฎหมาย
28 มิ.ย. 2554

"กรณ์" มัดใจตัวแทนขายหวยบนดิน ออกกฎหมายเว้นการเก็บภาษีเงินได้ หลังเจอพิษคำพิพากษาว่าเป็นโครงการที่ผิดกฎหมาย
นายกรณ์ จาติกวณิช รมว.คลัง กล่าวว่า หากพรรคประชาธิปัตย์ (ปชป.) ได้กลับมาเป็นรัฐบาล จะดำเนินการออกพระราชกฤษฎีกายกเว้นการเก็บภาษีเงินได้กับตัวแทนผู้ขายสลากพิเศษเลขท้าย 2 ตัว และ 3 ตัว หรือ หวยบนดิน เมื่อในอดีตที่ผ่านมา ซึ่งได้รับความเดือดร้อน เพราะไม่สามารถขายหวยบนดินต่อไปได้ตามคำพิพากษาของศาลว่าเป็นโครงการที่ไม่ชอบด้วยกฎหมาย
นายกรณ์ กล่าวว่า เรื่องดังกล่าวได้หารือกับนายอภิสิทธิ์ เวชชาชีวะ นายกรัฐมนตรี และนายสาธิต รังคสิริ อธิบดีกรมสรรพากร เป็นที่เรียบร้อยแล้ว ซึ่งทางกรมสรรพากรได้เตรียมร่างพระราชกฤษฎีการอไว้เป็นที่เรียบร้อยแล้ว หากกลับมาเป็นรัฐบาลก็ดำเนินการได้ทันที
สำหรับคนที่ถูกรางวัลก็คงไม่มีการเก็บภาษีเงินได้ เพราะทางกรมสรรพากรคงตามไม่ได้ว่ามีใครเป็นผู้ถูกรางวัลบ้าง
ขณะที่ เรื่องการขายหวยออนไลน์หลังจากนี้จะมีการเดินหน้าต่อไป ซึ่ไม่มีปัญหาทางกฎหมายแล้ว อยู่ระหว่างสำนักงานสลากกินแบ่งรัฐบาลเจรจากับบริษัทเอกชนที่เป็นผู้ติดตั้งระบบและตู้ท่างธุรกิจให้เป็นที่เรียบร้อย ก็จะดำเนินการขายได้ทันที
ทั้งนี้ เป้าหมายการขายหวยออนไลน์ ก็คือ การนำสลากการกุศลออกใหม่มาขายผ่านตู้ออนไลน์ในราคาคู่ละ 80 บาท สำหรับสลากกินแบ่งเดิมที่มีการออกอยู่แล้วก็ขายระบบเดิม เพื่อไม่ให้มีผลกระทบกับผู้ขายสลากรายย่อย